b'\n_START_ARTICLE_\nBelvederio torsas\n_START_SECTION_\nApie skulpt\xc5\xabr\xc4\x85\n_START_PARAGRAPH_\n\xe2\x80\x9eBelvederio torsas\xe2\x80\x9c buvo rastas XV a. prad\xc5\xbeioje Romos Campo dei Fiori aik\xc5\xa1t\xc4\x97je, netoli Karakalos pir\xc4\x8di\xc5\xb3 komplekso. Priklaus\xc4\x97 Romos Kolon\xc5\xb3 giminei ir buvo daugiausia laikomos gimin\xc4\x97s r\xc5\xabmuose Romoje. Popie\xc5\xbeius Klemensas VII \xc4\xafsigijo statul\xc4\x85 savo kolekcijai apie 1530 m. Ant statulos yra autografas, kuris nurodo, kad jos autorius yra Apolonijus, Nestoro s\xc5\xabnus, at\xc4\x97nietis (apie kur\xc4\xaf ne\xc5\xbeinoma nieko). Statula datuojama 1 a. pr. m. e. Tikriausiai sukurta Graikijoje. Buvo manoma, kad ji yra originali, ta\xc4\x8diau dabar linkstama manyti, kad Apolonijus kopijavo j\xc4\x85 nuo dar senesn\xc4\x97s, II a. pr. m. e. sukurtos bronzin\xc4\x97s statulos._NEWLINE_Statulos liekanos vaizduoja galing\xc4\x85 vyro nuog\xc4\x85 fig\xc5\xabra, ties klubais prisidengusia panteros kailiu. Yra daug sp\xc4\x97lioni\xc5\xb3, kas joje vaizduojama. Herkulis, Dionisas, Ajaksas, Polifemas, Promet\xc4\x97jas \xe2\x88\x92 tik keletas si\xc5\xablom\xc5\xb3 variant\xc5\xb3. Apie 1500 m. \xc4\xaf skulpt\xc5\xabr\xc4\x85 d\xc4\x97mes\xc4\xaf atkreip\xc4\x97 renesanso menininkai. Ypa\xc4\x8d ja \xc5\xbeav\xc4\x97josi Mikeland\xc5\xbeelas. Skulpt\xc5\xabros \xc4\xaftak\xc4\x85 galima \xc4\xaf\xc5\xbevelgti Siksto koply\xc4\x8dios lub\xc5\xb3 fresk\xc5\xb3 fig\xc5\xabrose ir ypa\xc4\x8d pagars\xc4\x97jusioje \xe2\x80\x9ePaskutiniojo teismo\xe2\x80\x9c \xc5\xa0v. Baltramiejaus fig\xc5\xabroje. Anot legendos, popie\xc5\xbeius Julijus II es\xc4\x85 pasi\xc5\xabl\xc4\x97 Mikeland\xc5\xbeelui kaip nors restauruoti statul\xc4\x85, atstatyti. Mikeland\xc5\xbeelas \xc4\xaf tai atsak\xc4\x97, kad statula yra tokia gra\xc5\xbei, kad bet koks \xc4\xafsiki\xc5\xa1imas j\xc4\x85 tik sugadint\xc5\xb3. V\xc4\x97liau statul\xc4\x85 studijavo sekan\xc4\x8dios manierist\xc5\xb3 ir baroko meninink\xc5\xb3 kartos. \xe2\x80\x9eBelvederio torsas\xe2\x80\x9c tapo viena \xc5\xbeymiausi\xc5\xb3 antikini\xc5\xb3 skulpt\xc5\xabr\xc5\xb3, tik jos \xc5\xa1lov\xc4\x97 buvo labiau akademiniuose ir meninink\xc5\xb3 sluoksniuose, nei tarp pla\xc4\x8diosios publikos. 1798-1815 m. laikotarpiu statula buvo pagrobta Napoleono ir eksponuojama Luvre.'